Die swaarste juk om in te trek is wanneer jou lewe gedryf word deur ŉ eis om jouself te bewys. Die samelewing word deur hierdie wet oorheers: As jy nie prestasies behaal nie is jy nie welkom nie.
Die gedagte dat ’n mens iewers, êrens guns moet verdien is eie aan alle nie-Christelike godsdienste en kruip terug in “Christelike” groepe en kerke wat die ware evangelie nie verstaan nie.
Jesus se juk is sag en sy las is lig omdat Hy ons gratis en verniet toegang tot God gee. Hy nooi ons uit: “Saam met My in die juk dra Ek die las”.
Hy gee die diepste rus en vrede vir ŉ skuldige gewete omdat Hy skuld wegneem so ver as die Ooste van die Weste af is, Hy werp dit in die diepsee en Hy dink nie meer daaraan nie.